Stanovisko Komisie

k návrhu nariadenia Európskeho parlamentu a Rady o prenesení právomoci rozhodovať v prvom stupni spory medzi Úniou a jej zamestnancami na Všeobecný súd Európskej únie

***

so zreteľom na Zmluvu o fungovaní Európskej únie, a najmä na jej článok 257 prvý odsek a článok 281 druhý odsek,

1.Súdny dvor Európskej únie vo svojej žiadosti zo 17. novembra 2015 zákonodarcovi navrhol, aby prijal nariadenie o zrušení Súdu pre verejnú službu a o prenesení sporov týkajúcich sa verejnej služby Únie do právomoci Všeobecného súdu Európskej únie.

2.Tento návrh je nevyhnutným pokračovaním reformy Všeobecného súdu, o ktorej nedávno rozhodol zákonodarca Únie v snahe vyriešiť problém nárastu počtu prípadov prejednávaných na tomto súde. Pri prijímaní nariadenia (EÚ, Euratom) 2015/2422 zo 16. decembra 2015 sa Európsky parlament a Rada rozhodli postupne zvýšiť počet sudcov Všeobecného súdu tak, aby sa do roku 2019 dosiahol počet dvoch sudcov na každý členský štát, a to najmä tým, že sa k tomuto súdu s účinnosťou od 1. septembra 2016 priradí 7 sudcov Súdu pre verejnú službu.

3.Komisia plne podporila pôvodné žiadosti Súdneho dvora na zvýšenie počtu sudcov Všeobecného súdu. Dôvody tejto pozície boli podrobne vysvetlené v stanovisku Komisie z 30. septembra 2011 (KOM(2011) 596). Komisia následne podporila aj riešenie, ktoré zákonodarca napokon prijal, t. j. postupné zdvojnásobenie počtu sudcov Všeobecného súdu, a to najmä presunom pracovných miest sudcov Súdu pre verejnú službu.

4.Za týchto okolností má návrh plnú podporu Komisie, pretože umožňuje vykonanie druhej fázy reformy a verne odráža možnosti, pre ktoré sa zákonodarca už rozhodol.

5.Komisia predkladá len dve dodatočné pripomienky.

6.Prvá pripomienka sa týka budúceho procedurálneho postupu vo veciach, ktoré prejdú do právomoci Všeobecného súdu.

7.

7.Okrem zásady spočívajúcej v zrušení Súdu pre verejnú službu do 1. septembra 2016 a prenesení všetkých vecí prejednávaných na tomto súde na Všeobecný súd, návrh obsahuje dočasné ustanovenia, ktorými sa upravujú modality tohto prenosu. Stanovuje sa v ňom najmä, že veci prejednávané na Súde pre verejnú službu k 31. augustu 2016 sa prenesú v štádiu, v akom sa nachádzajú k tomuto dátumu.

8.Zo všeobecného výkladu návrhu Súdneho dvora a z dôvodovej správy priloženej k návrhu vyplýva, že takto prenesené veci sa budú odo dňa ich prenosu riadiť ustanoveniami rokovacieho poriadku Všeobecného súdu, ktoré sa medzitým zmenia.

9.V tejto súvislosti Komisia zastáva názor, že v záujme právnej istoty by bolo užitočné, aby toto nariadenie obsahovalo výslovné ustanovenie o tom, že na tieto veci sa bude vzťahovať rokovací poriadok Všeobecného súdu. Okrem toho, pokiaľ ide o zmeny rokovacieho poriadku Všeobecného súdu, ktoré budú potrebné s cieľom zohľadniť prenos sporov týkajúcich sa verejnej služby, Komisia chce už teraz vyjadriť význam, ktorý prikladá tomu, aby Všeobecný súd do svojho rokovacieho poriadku zaviedol osobitné pravidlá pre spory týkajúce sa verejnej služby, ktoré sú v súčasnosti uvedené v rokovacom poriadku Súdu pre verejnú službu, najmä v jeho článkoch 108 a 109.

10.Druhá pripomienka Komisie sa týka vnútornej organizácie Všeobecného súdu po zvýšení počtu sudcov. Od 1. septembra 2016 by Všeobecný súd mal mať 47 členov. Je samozrejmé, že na zvládnutie tejto novej situácie sa fungovanie Všeobecného súdu bude musieť zásadne zmeniť. Na jednej strane by tento nárast počtu sudcov mohol byť pre Všeobecný súd príležitosťou prideliť vyšší počet vecí – podľa ich dôležitosti – širším kolégiám (päťčlenné komory, resp. veľká komora). To by zabezpečilo súdržnosť a kvalitu judikatúry rozšíreného Všeobecného súdu a prispelo by k zamedzeniu nárastu počtu opravných prostriedkov podaných na Súdny dvor. Na druhej strane by nová situácia mohla podnietiť úvahy o možnostiach prispôsobenia pravidiel a postupov, ktorými sa upravuje prideľovanie vecí, vytvorením tematických synergií, najmä s ohľadom na vecnú súvislosť medzi jednotlivými vecami pri súčasnom zachovaní pružnosti, ktorá je nevyhnutná na prispôsobenie týchto pravidiel a postupov budúcemu vývoju v oblasti sporov.

11.Záverom Komisia vyzýva zákonodarcu, aby návrh Súdneho dvora prijal v čo najkratšom čase. Okrem spomínaného termínu stanoveného na 1. september 2016 Komisia pripomína, že po prijatí legislatívneho textu, bude ešte potrebné vykonať požadované úpravy rokovacieho poriadku Všeobecného súdu, vymenovať nových sudcov a vykonať vnútornú reorganizáciu Všeobecného súdu. Až potom bude mať súd všetky potrebné prostriedky na to, aby sa mohol intenzívne venovať znižovaniu počtu nevybavených prípadov.

* * *